الظهير البربري

الظهير البربري هو ظهير دارتو الحماية الفرانساوية ف المغرب نهار 16 ماي 1930. هاد الظهير كان الهدف منو هو تنظيم الخدمة ديال العدالة ف القبائل اللي كيتبعو العادات الامازيغية و مافيهمش "محاكم شرعية" كتطبق الشريعة الاسلامية. هاد الظهير بدّل النظام القضائي ف المناطق ديال المغرب اللي كتغلب فيها اللغة الامازيغية، حيث ولى كيتطبق فيها القانون العُرفي بلاصت الشريعة الاسلامية. بينما ف باقي مناطق المغرب، بقات الامور كيما كانت قبل ما تدخل فرانسا للمغرب، و بقاو كيتبعو النظام القضائي الاسلامي. السلطان محمد الخامس وقّع على الظهير، و كان عندو غير 20 عام ف داك الوقت. النظام القضائي الجديد اللي جابوه لقبائل الامازيغية كان غادي يكون، على الظاهر، مبني على القوانين العرفية الامازيغية المحلية اللي توارثوها و تطوّرات عبر قرون، حتى من قبل الفتح الاسلامي د لمغرب لكبير، و ماشي على الشريعة الاسلامية. و على حساب ما قالو النشطاء القوميين العرب، السلطات الاستعمارية لفرانساوية كانت باغية تسهّل السيطرة ديالها على الاراضي ديال القبائل الامازيغية، و داك الظهير كان وسيلة باش توفر تغطية قانونية لهذشي. و كرّس التقسيم اللي كاين ف التاريخ الشعبي المغربي: ما بين بلاد المخزن، اللي كانت تحت السيطرة المباشرة ديال السلطان و المخزن (بالخصوص المدون بحال فاس و رباط)، و بلاد السيبة، اللي كانت مناطق معزولة تاريخيًا و جغرافيًا، و ما كانتش خاضعة للمخزن (اللي كان مكوّن من قياد و كبار العائلات لي عندها النفوذ). ف هاد المناطق ديال بلاد السيبة، كانت كاتتكلم فيها الامازيغية، و ما كانتش الثقافة العربية ولا الاعراف ديالها منتاشرة، ولا حتى الشريعة الاسلامية. ولايني هاد التشريع جا كيصنّف بشكل صريح بلاد المخزن بلي راها "عربية" و بلاد السيبة بلي راها "امازيغية". الظهير البربري كان هو الشرارة اللي خدات منها الحركة الوطنية المغربية التوجه العروبي و الاسلامي. خرجو مظاهرات ف مدون بحال سلا، الرباط، فاس و طنجة، و عتابرو بزاف ديال الشخصيات الدولية بحال شكيب ارسلان هاد الظهير دليل على محاولة لـ"سلخ المغرب من الاسلام". 11 شتنبر 1914. الصيغة اللولة ديال الظهير البربري خرجات تحت تاثير مجموعة ديال المتخصصين ف شؤون الامازيغ ف الاطلس الكبير و لمتوسط، بحال موريس لو ڭلي (مراقب مدني و مؤلف ديال كتوبا بحال حكايات من السهل و الجبال، دروب الحرب والحب، موت الروگي… الخ)، و معاهم نواة ديال الاساتذة اللي كانو معادين للفكر العروبي و للاسلام المتشدد، و بالتنسيق مع اسقف الرباط. الهدف من هاد الظهير كان هو الاعتراف بما تسمى ب "العدالة الامازيغية"، و الاستقلال ديالها على ما كانو كيشوفوه كقانون عربي، حضري، و ستبدادي اسلامي. القبائل الامازيغية كانت عندها قوانينها الخاصة، و كانت خدامة بها و مستاقلة ف تنظيم شؤونها لقرون. و كانو كيختارو رؤسا القبائل ديالهم ف جتماعات سنوية، و ما كانوش كيقبلو ب عقوبات بحال قطع اليد، الرجم، اولا الاعدام، اللي كيرافقو الفقه الاسلامي المتشدد. الظهير جا باش يعتارف بهاد الاستقلال اللي كانو عليه القبائل الامازيغية، و كيشرعن السياسة اللي كانت فرانسا كتنهجها ف المغرب تحت سلطة المقيم العام هوبير ليوطي، اللي كان سبق ليه وقّع على ظهير اخر نهار 11 شتنبر 1914. الخاصية الاساسية ف هاد السياسة كانت هي الحفاظ على الاستقلال التقليدي ديال الامازيغ، خصوصًا ف المجال القانوني، من خلال فصلهم على الشريعة الاسلامية اولا ما كيتسمى بـ"الشرع"، و لمحافظة على القانون العُرفي ديالهم اللي معروف ب سمية "ازرف". المقيم العام خلا السلطان محمد بن يوسف يوقّع على الظهير، اللي هو نص تشريعي، و هاد التوقيع عطاه القوة القانونية. النتيجة كانت بلي بعض القبائل الامازيغية تفصلات على الشريعة الاسلامية، و ولات بزاف ديال المحاكم الامازيغية تابعة للاختصاص القضائي لفرانساوي. 16 ماي 1930. الظهير ديال 16 ماي 1930 دار نفس الدور تقريبًا اللي دارو الظهير ديال 11 شتنبر 1914. ولايني هاد الظهير الجديد جا ب بعض التوضيحات اللي لقات مقاومة من عند الناس. و من بين هاد التوضيحات، الفصل السادس اللي كان كينص بشكل واضح بلي المحاكمات الجنائية غادي تكون تحت سلطة المحاكم لفرانساوية. رد لفعل لقومي. قبل ما وصل الظهير للسلطان، تترجم النص اللي صاغتو فرانسا للعربية. المترجم كان عبد اللطيف الصبيحي، اللي نبَه الوطنيين ف مدينة سلا، و شافو ف هاد الوثيقة محاولة لـ"تفريق الشعب المغربي"، خصوصًا بسباب الفصل السادس ديالها. نهار الجمعة 20 يونيو 1930، فـ الجامع الكبير ديال سلا، الامام علي الحاج عواد صلى ب الناس و قرا دعاء "يا لطيف". و كيما كتب روبير ريزيط ف كتابو "الاحزاب السياسية ف المغرب"، الحملة ضد الظهير البربري بدات مع تلاوة دعاء "يا لطيف" ف جوامع سلا. "يا لطيف" كان دعاء بسيط كيتقال ف الوقات الصعيبة و المصايب. و ف صلاة الجمعة، اللي هي اكبر صلاة ف السيمانة، دمج الامام هاد الدعاء ف لخطبة ديالو. فـ 4 يوليوز، تْقْرا الدعاء ب قيادة محمد اليزيد، و من بعد فـ 5 يوليوز، تقْرا ف جامع القرويين ف فاس من عند العلام الشعبي قُرشي. ومن ثم بدا كينتاشر ف مدون مغربية خرة. نص دعاء "يا لطيف" كان كيتضمن: "على ود اخواننا الامازيغ الذين تحرمو من الشريعة الاسلامية، و اللي ما بقاوش قادرين يعيشو تحت القانون و العادات ديال جدودهم. " الهدف من رد فعل الحركة الوطنية على الظهير البربري كان هو تاجيج الغضب الشعبي ضد الاستعمار لفرانساوي. ف الحقيقة، الامازيغ كانو تقليديًا شبه مستقلين، و كيتبعو قوانينهم و اعرافهم الخاصة. ولايني الحركة الوطنية شافت ف هاد الظهير محاولة من فرانسا ل تنصير الامازيغ و فصلهم على الاسلام، و هادشي كان مرفوض تمامًا ف بلاد غالبيتها مسلمة بحال المغرب. رد فعل السلطان. المقيم العام كان خاصو يوقّف بزّربة المقاومة ضد الظهير. ضغط على السلطان محمد الخامس، اللي صدر بيان نهار 11 غشت 1930. هاد التاريخ تزامن مع الاحتفالات ب عيد المولد النبوي، و كان البيان ديال السلطان مقري ف كل الجوامع ديال المغرب. السلطان ستنكر بشكل واضح اساليب الحركة الوطنية، خصوصًا ستغلالهم للجوامع كمنصة للدعاية السياسية. و كيردد تاكيدو على لتزامو ب القبائل الامازيغية، و باش يواجه حملة "يا لطيف"، عرض عليهم قاضي اسلامي لاي قبيلة بغات تتبع الشريعة الاسلامية. التماس ضد الضاهير. البيان ديال السلطان ما كانش كافي باش يوقف الاحتجاجات، و ف عام 28 غشت 1930، تجمعو جوايه 100 ناشط وطني ف دار احمد بن الحاج محمد لحرش ف مدينة سلا، فين كتب المفتي بوبكر زنيبر "العريضة ضد الظهير البربري"، اللي غادي يبعتو للوزير الاكبر محمد المقري عبر وفد من سلا. الناشطين المغاربة تعبّاو باش ينشرو الوعي و يبلغو الصحافة الدولية و العربية، و حتى شكيب ارسلان دار زيارة قصيرة للمغرب باش ينقل الاخبار و يعلم الوطنيين حول الوضع. 8 ابريل 1934. فـ1934، صدر ظهير جديد سميتو "الظهير اللي كينظم سير العدالة ف قبائل العادات الامازيغية". هاد القرار الوزاري اللي طلع فـ8 ابريل 1934 رجّع المحاكم الجنائية ديال الامازيغ تحت السيطرة ديالهم، و بهادشي فكّك بشكل فعّال الفصل السادس من الظهير البربري. المظاهرات. المظاهرات السلمية نتاشرات ف بعض مناطق المغرب عبر الدعاء بـ"يا لطيف"، و كانت مرتابطة ب العريضة ديال 28 غشت 1930. هاد الاحتجاجات كانت اول رد فعل وطني منظم ضد الاحتلال لفرانساوي، و دفعات ل سحب الظهير البربري ديال فرانسا. هاد الفصل التاريخي المهم قوّى الحركة الوطنية و كان البداية الحقيقية ديال حركة الاستقلال، اللي من بعدها خرجت عريضة جديدة نهار 11 يناير 1944 معروفة بـ"بيان الاستقلال".